SAUK-joernaliste ontvang glo dreig-SMS’eFoto: Argieffoto Die voortdurende doodsdreigemente wat die SAUK-joernaliste wat voor die parlementêre komitee wat die openbare uitsaaier se sake ondersoek getuig het, ontvang, is ŉ direkte aanval op die parlement, het LP’s Woensdag gesê. “Ons doen weer eens ŉ beroep op die wetstoepassingsagentskappe om te verseker dat die getuies wat voor die komitee verskyn beskerm word,” het Vincent Smith, voorsitter van die komitee, in ŉ verklaring gesê. “Ons veroordeel enige poging om verantwoording aan die parlement omver te gooi.” Nqabayomzi Kwankwa, LP van die United Democratic Movement (UDM), het LP’s vroeër ingelig dat van die joernaliste gedreig word. Hy het ŉ SMS wat aan een van die joernaliste gestuur is voorgelees. “Traitors protecting your white friends in Parliament who started this, telling lies about your comrades. You are warned, we don’t kill blacks but sit and watch the blood flow [sic]”, lui die SMS. Smith het gesê die komitee sien die dreigemente in ŉ baie ernstige lig en sal die saak met die parlementêre owerhede opneem. “Die komitee is baie bekommerd dat die SAUK se bestuur klaarblyklik onbewus is van die lewensbedreigende situasie waarin die joernaliste verkeer, na aanleiding van die raadsvoorsitter se getuienis gister dat hy nie kennis dra van die dreigemente nie,” het hy gesê. Thembeka Gqubule, Krivani Pillay, Lukhanyo Calata en Vuyo Mvoko het Maandag getuienis gelewer dat Hlaudi Motsoeneng van ŉ gewone vervaardiger vir die Vrystaatse aktuelesakeprogram na topbestuur in die uitsaaier gevorder het omdat hy beskerming van “Pretoria” gekry het. Die vier joernaliste is saam met vier kollegas vroeër vanjaar afgedank nadat hulle openlik teen sensuur by die SAUK en die manipulasie en verdraaiing van nuus beswaar gemaak het. Die meeste joernaliste is sedertdien weer aangestel, maar hulle beweer hulle word steeds geïntimideer en ontvang dreigemente. Lees alle vorige berigte oor die SAUK op Maroela Media.